ಮೇಕೆಗಳಿಗೆ ಕಾನ್ಪುರ ಪೊಲೀಸರು ಏನು ಮಾಡಿದ್ದಾರೆ ಗೊತ್ತಾ? ವಿಚಿತ್ರ ಪ್ರಕರಣವೆಂಬಂತೆ ಮಾಸ್ಕ್ ಧರಿಸದೆ ತಿರುಗಾಡುತ್ತಿದೆ ಎಂಬ ಕಾರಣಕ್ಕೆ ಮೇಕೆಯೊಂದನ್ನು ಉತ್ತರಪ್ರದೇಶದ ಕಾನ್ಪುರ ಪೊಲೀಸರು ಬಂಧಿಸಿದ್ದಾರೆ. ಕಾನ್ಪುರದ ಬೆಕೊಂಗಂಜ್ ಪ್ರದೇಶದಲ್ಲಿ ಮಾಸ್ಕ್ ಧರಿಸದೆ ಮೇಕೆ ಹೊರಗಡೆ ತಿರುಗಾಡುತ್ತಿದೆ ಎಂದು ಅದನ್ನು ಬಂಧಿಸಿದ ಪೊಲೀಸರು ಜೀಪ್ನಲ್ಲಿ ಠಾಣೆಗೆ ಹೊತ್ತೊಯ್ದಿದ್ದರು. ವಿಚಾರ ತಿಳಿದ ಮಾಲೀಕ ಠಾಣೆಗೆ ತೆರಳಿ ಮೇಕೆಯನ್ನು ಹಿಂದಿರುಗಿಸುವಂತೆ ಬೇಡಿಕೊಂಡಿದ್ದಾನೆ. ಪ್ರಾಣಿಗಳನ್ನ ಹೀಗೆ ರಸ್ತೆಯಲ್ಲಿ ತಿರುಗಲು ಮತ್ತೆ ಬಿಡಬೇಡಿ ಎಂದು ಪೊಲೀಸರು ಎಚ್ಚರಿಕೆ ನೀಡಿ ಮೇಕೆಯನ್ನು ಹಿಂದಿರುಗಿಸಿದ್ದಾರೆ. ಈ ಕುರಿತು ಪ್ರತಿಕ್ರಿಯೆ ನೀಡಿರುವ ಬೆಕೊಂಗಂಜ್ ಠಾಣಾ ಇನ್ಸ್ಪೆಕ್ಟರ್ ಸೈಫುದ್ದೀನ್ ಬೇಗ್, ಮೇಕೆ ಜೊತೆಗೆ ಇದ್ದ ಯುವಕನೋರ್ವ ಮಾಸ್ಕ್ ಧರಿಸಿರಲಿಲ್ಲ. ಪೊಲೀಸರನ್ನು ನೋಡಿದ ಆತ ಮೇಕೆಯನ್ನು ಅಲ್ಲೇ ಬಿಟ್ಟು ಓಡಿ ಹೋಗಿದ್ದಾನೆ. ಹೀಗಾಗಿ ಪೊಲೀಸರು ಮೇಕೆಯನ್ನ ಠಾಣೆಗೆ ತಂದಿದ್ದರು ಎಂದು ಹೇಳಿದ್ದಾರೆ. ಆದರೆ ಮೇಕೆಯನ್ನು ಬಂಧಿಸಿದ್ದ ಪೊಲೀಸ್ ಸಿಬ್ಬಂದಿಯೊಬ್ಬರು ಮೇಕೆಯು ಮಾಸ್ಕ್ ಹಾಕಿಲ್ಲ ಎಂಬ ಕಾರಣಕ್ಕೆ ನಾವು ಅರೆಸ್ಟ್ ಮಾಡಿದ್ದು. ಜನರು ಈಗ ತಮ್ಮ ಸಾಕು ನಾಯಿಗಳಿಗೆ ಮಾಸ್ಕ್ ಹಾಕುತ್ತಿದ್ದಾರೆ ಅಂದ್ಮೇಲೆ ಮೇಕೆಗೆ ಯಾಕೆ ಹಾಕಬಾರದು ಎಂದು ಪ್ರಶ್ನಿಸಿದ್ದಾರೆ. ಒಟ್ಟಾರೆ ಈ ವಿಚಾರವೀಗ ಸಾಮಾಜಿಕ ಜಾಲತಾಣದಲ್ಲಿ ಸೆಂಟರ್ ಆಫ್ ಜೋಕ್ಸ್ ಆಗಿದ್ದು, ಕಾನ್ಪುರ ಪೊಲೀಸರು ನಗೆಪಾಟಲಿಗೀಡಾಗಿದ್ದಾರೆ.